b'\n_START_ARTICLE_\nTerratr\xc3\xa8mol de Llorca de 2011\n_START_SECTION_\nGeologia\n_START_PARAGRAPH_\nLa zona de fricci\xc3\xb3 entre la placa eurasi\xc3\xa0tica i l\'africana, que es mou cap al nord-oest respecte de l\'eurasi\xc3\xa0tica, provoca una l\xc3\xadnia s\xc3\xadsmica que s\'inicia a les A\xc3\xa7ores i que acaba al costat occidental de l\'estret de Gibraltar. A partir d\'aqu\xc3\xad, la deformaci\xc3\xb3 s\'est\xc3\xa9n en dues direccions: cap a les Serralades B\xc3\xa8tiques i cap a la zona del nord del Magrib. Les falles de la Regi\xc3\xb3 de M\xc3\xbarcia tenen fracturaci\xc3\xb3 pr\xc3\xa0cticament en totes direccions i tots els sistemes de falles s\xc3\xb3n s\xc3\xadsmicament actius. S\xc3\xb3n zones d\'especial risc les valls del Guadalent\xc3\xad, d\'origen tect\xc3\xb2nic, i del Segura o la serra de Carrascoy._NEWLINE_El sisme principal, de magnitud 5,1 a l\'escala sismol\xc3\xb2gica de magnitud de moment (MW), va oc\xc3\xb3rrer l\'11 de maig a les 18:47, hora local, a uns 2,5 quil\xc3\xb2metres al nord-est de Llorca, la localitat m\xc3\xa9s afectada, a una profunditat extremadament superficial d\'1 km, segons estimacions del Servei Geol\xc3\xb2gic dels Estats Units (USGS), i de 3 km, segons l\'Institut Geogr\xc3\xa0fic Nacional d\'Espanya (IGN)._NEWLINE_Les dues sacsejades principals van estar localitzades molt a prop l\'una de l\'altra, aproximadament sobre la tra\xc3\xa7a de la branca nord de la Falla d\'Alhama de M\xc3\xbarcia, una de les falles actives amb m\xc3\xa9s longitud de la pen\xc3\xadnsula Ib\xc3\xa8rica, d\'entre 40 i 50 quil\xc3\xb2metres. Els especialistes locals confirmaren que es tractava d\'un lliscament horitzontal de la falla. Inicialment, l\'USGS va estimar que la magnitud del sisme era de 5,3 (MW), i el Centre Sismol\xc3\xb2gic Euro-Mediterrani, juntament amb l\'IGN, de 5,2 en l\'escala de Richter (ML). Hores m\xc3\xa9s tard les dues ag\xc3\xa8ncies cient\xc3\xadfiques van rebaixar la xifra a 5,1 MW._NEWLINE_A Llorca es van generar forts moviments de terra amb una intensitat m\xc3\xa0xima de VII a l\'escala de Mercalli ("molt fort") i a la rodalia es va arribar al nivell V ("moderadament fort"). A ciutats com Alacant tamb\xc3\xa9 es va poder notar el tremolor amb una intensitat de III ("feble"). En total, el sisme va produir una energia superficial (M\xe2\x82\x91) equivalent a m\xc3\xa9s de 200 tones de TNT o, aproximadament, a 8,4\xc3\x9710\xc2\xb9\xc2\xb9 joules._NEWLINE_Alguns estudis cient\xc3\xadfics suggereixen que el terratr\xc3\xa8mol podria haver estat causat (o, si m\xc3\xa9s no, accelerat, ja que \xe2\x80\x93segons l\'informe\xe2\x80\x93 hauria ocorregut tard o d\'hora) per l\'extracci\xc3\xb3 d\'aig\xc3\xbces subterr\xc3\xa0nies de la zona.\n_START_SECTION_\nAntecedents\n_START_PARAGRAPH_\nAl llarg del segle XIX hi va haver terratr\xc3\xa8mols de magnituds semblants a Almeria (1804), Torrevella (1829) i Granada (1884). El febrer de 1956 es va produir l\'\xc3\xbaltim gran terratr\xc3\xa8mol a l\'Estat espanyol a Albolote (Granada), de 5 graus i que va deixar onze v\xc3\xadctimes mortals, tot i que el 1969 un altre al cap de S\xc3\xa3o Vicente (a Portugal) va causar 19 morts a Huelva._NEWLINE_L\'\xc3\xbaltim terratr\xc3\xa8mol al voltant de Llorca va tenir lloc el 29 de gener del 2005 i va ser de magnitud 4,8; el seu epicentre es va localitzar al nord-oest d\'Aledo, un municipi proper, tot i que aquest cop va estar situat a 11 quil\xc3\xb2metres de profunditat.\n_START_SECTION_\nAfectats\n_START_PARAGRAPH_\nEl terratr\xc3\xa8mol va deixar nou morts a la ciutat de Llorca: quatre homes i tres dones que van morir a l\'exterior del seu immoble pels cops de cornises despreses, i dues que van quedar atrapades entre la runa d\'una casa. Entre les v\xc3\xadctimes s\'hi trobaven un menor de 14 anys i dues embarassades. Va haver-hi un balan\xc3\xa7 de 293 ferits, tres dels quals en estat molt greu: un nen de 3 anys i dues dones de 36 i 73 anys. Unes 3.000 persones van assistir al funeral multitudinari per les v\xc3\xadctimes del terratr\xc3\xa8mol._NEWLINE_Els primers c\xc3\xa0lculs van parlar d\'uns 40.000 afectats. La nit posterior al terratr\xc3\xa8mol m\xc3\xa9s de 30.000 persones van dormir al recinte firal de la ciutat davant la por a les r\xc3\xa8pliques. L\'Ajuntament de Llorca va xifrar en 3.000 el nombre de persones que van perdre la seva casa. El 20% dels afectats eren immigrants d\'origen equatori\xc3\xa0, del Marroc i de Bol\xc3\xadvia.\n_START_SECTION_\nDanys a la propietat\n_START_PARAGRAPH_\nEl 80% dels edificis de Llorca, una ciutat de 92.694 habitants, van resultar afectats pel sisme; els t\xc3\xa8cnics, despr\xc3\xa9s d\'avaluar-ne l\'estat de cada un individualment, els marcaven a l\'entrada segons el codi de colors seg\xc3\xbcent: verd si s\'hi podia entrar, groc si s\'hi podia entrar amb precauci\xc3\xb3 i nom\xc3\xa9s uns minuts per recollir pertinences personals, i vermell si estava prohibit accedir-hi. Tanmateix, la marca vermella a un habitatge no implicava necess\xc3\xa0riament la seva demolici\xc3\xb3. Un cop un total de 26 equips d\'arquitectes i aparelladors van revisar els edificis del municipi, el 60% van estar declarats habitables i al voltant d\'uns 700 edificis van ser marcats en vermell._NEWLINE_A causa del terratr\xc3\xa8mol es van ensorrar dos edificis de la localitat de Llorca. L\'hospital Rafael M\xc3\xa9ndez d\'aquesta localitat va ser desallotjat a causa dels danys estructurals, aix\xc3\xad com l\'Ajuntament, una resid\xc3\xa8ncia d\'avis i un tanatori. En edificis educatius, va ser demolit l\'IES Ros Giner, un edifici de l\'any 1972, a causa dels danys estructurals, mentre que el centre Ram\xc3\xb3n Arcas Meca va ser derrocat parcialment. L\'Autovia del Mediterrani (A-7) va restar tallada al seu pas per M\xc3\xbarcia durant unes hores per despreniments a la via._NEWLINE_A principis de setembre, acabat el termini establert en el Reial Decret Llei per enderrocar habitatges en ru\xc3\xafna, el nombre d\'habitatges demolits va ser de 1.164, a m\xc3\xa9s de 45 naus, sumant un total de 164.458 metres quadrats. Les zones m\xc3\xa9s afectades van estar el barri de La Vi\xc3\xb1a \xe2\x80\x94considerat la zona zero del sisme\xe2\x80\x94, l\'Avinguda Santa Clara i el centre hist\xc3\xb2ric._NEWLINE_El president del Govern espanyol, Jos\xc3\xa9 Luis Rodr\xc3\xadguez Zapatero, va declarar que el Govern no regatejaria en mitjans econ\xc3\xb2mics per reconstruir la ciutat; es va aprovar un pla d\'ajudes especial, promulgat per mitj\xc3\xa0 d\'un Reial Decret, per mirar de pal\xc2\xb7liar les destrosses ocasionades pel moviment s\xc3\xadsmic, que segons el Consorci de Compensaci\xc3\xb3 d\'Assegurances \xe2\x80\x94depenent del Ministeri d\'Economia i Hisenda\xe2\x80\x94 s\'enfilaven al voltant dels 65 o 70 milions d\'euros. Tot i aix\xc3\xb2, dos mesos despr\xc3\xa9s del terratr\xc3\xa8mol, Llorca seguia esperant les ajudes extraordin\xc3\xa0ries promeses per les administracions p\xc3\xbabliques per a la reconstrucci\xc3\xb3 de la ciutat, on les demolicions eren di\xc3\xa0ries.\n_START_SECTION_\nMonuments hist\xc3\xb2rics\n_START_PARAGRAPH_\nPel que fa al patrimoni cultural, el nucli hist\xc3\xb2ric de Llorca, declarat Conjunt historicoart\xc3\xadstic des de 1964, es va veure molt afectat. El Conjunt Monumental de Santo Domingo, B\xc3\xa9 d\'inter\xc3\xa8s cultural (BIC), va veure com es danyava el seu retaule d\'or i els seus valuosos frescos. L\'alcalde de Llorca, Francisco J\xc3\xb3dar, va mostrar la seva preocupaci\xc3\xb3 pel patrimoni hist\xc3\xb2ric, que es vei\xc3\xa9 greument malm\xc3\xa8s, com la torre del Espol\xc3\xb3n del castell de Llorca, d\'origen medieval i tamb\xc3\xa9 declarat BIC._NEWLINE_Un total de tretze esgl\xc3\xa9sies van haver de ser tancades a causa dels danys estructurals soferts. El campanar de la torre de l\'Esgl\xc3\xa9sia de Santiago, del segle XVIII, es va ensorrar despr\xc3\xa9s del primer terratr\xc3\xa8mol; l\'empresa su\xc3\xafssa Holcim, dedicada als materials de construcci\xc3\xb3, es va comprometre a finan\xc3\xa7ar la restauraci\xc3\xb3 d\'aquesta esgl\xc3\xa9sia, greument danyada. L\'esgl\xc3\xa9sia de Sant Francesc de Llorca, tamb\xc3\xa9 BIC, nom\xc3\xa9s va patir algunes esquerdes.\n_START_SECTION_\nPrimeres reaccions\n_START_PARAGRAPH_\nPoc despr\xc3\xa9s del terratr\xc3\xa8mol el Govern espanyol va activar la Unitat Militar d\'Emerg\xc3\xa8ncies (UME), una unitat de les Forces Armades Espanyoles que \xc3\xa9s responsable d\'actuar en cas de desastre. 340 membres de tres batallons (B\xc3\xa9tera, Torrej\xc3\xb3n de Ardoz i Mor\xc3\xb3n de la Frontera) es van despla\xc3\xa7ar a Llorca sota la direcci\xc3\xb3 del Coronel del batall\xc3\xb3 de B\xc3\xa9tera. A ells se\'ls en van afegir 130 m\xc3\xa9s de diverses provinences. Els militars van instal\xc2\xb7lar tres campaments amb els corresponents hospitals de campanya amb 3.500 llits, on els ve\xc3\xafns eren atesos per membres de la Creu Roja i Protecci\xc3\xb3 Civil. Des d\'una oficina improvisada a la Pla\xc3\xa7a d\'Espanya Protecci\xc3\xb3 Civil i la UME van informar els ciutadans sobre l\'estat dels seus immobles. Els dies seg\xc3\xbcents al moviment s\xc3\xadsmic, els cossos policials espanyols van penjar un dec\xc3\xa0leg de recomanacions a la xarxa social Tuenti en cas de nous terratr\xc3\xa8mols._NEWLINE_El govern de l\'Equador va instal\xc2\xb7lar un consolat m\xc3\xb2bil al campament de la zona del Huerto de la Rueda per gestionar conting\xc3\xa8ncies. Les classes a les escoles van ser suspeses fins al dilluns 16 de maig, cinc dies despr\xc3\xa9s del terratr\xc3\xa8mol.\n_START_SECTION_\nSocietat\n_START_PARAGRAPH_\nEntitats, institucions i associacions van organitzar accions i esdeveniments, com maratons o concerts, per recaptar diners pels damnificats del terratr\xc3\xa8mol. El Real Madrid va jugar un partit amist\xc3\xb3s ben\xc3\xa8fic a l\'Estadi de La Condomina de la ciutat de M\xc3\xbarcia; el duo Estopa, el cantant espanyol David Bisbal i la cantautora Rosana Arbelo, entre d\'altres, van compartir escenari en una gala solid\xc3\xa0ria titulada "Lorca somos todos"._NEWLINE_Es va crear l\'associaci\xc3\xb3 "Lorca 11 de mayo" en defensa dels interessos afectats pel terratr\xc3\xa8mol que es defineix com una associaci\xc3\xb3 independent, lliure, reivindicativa i sense \xc3\xa0nim de lucre. El 28 d\'octubre del 2011 uns 2.000 damnificats, segons la policia, i 3.000, segons l\'Asamblea de Vecinos Afectados por los Terremotos i altres plataformes convocants, es van manifestar pels carrers de Llorca per demanar solucions als pol\xc3\xadtics davant els m\xc3\xbaltiples problemes sense solucionar que encara restaven a la ciutat._NEWLINE_El Ministeri de Sanitat, Pol\xc3\xadtica Social i Igualtat d\'Espanya va concedir la Creu de Plata de l\'Ordre Civil de la Solidaritat Social als professionals de la sanitat i als serveis d\'emerg\xc3\xa8ncies de la Regi\xc3\xb3 de M\xc3\xbarcia, i els bombers dels ajuntaments de M\xc3\xbarcia i Cartagena, com a reconeixement al "gran esfor\xc3\xa7, implicaci\xc3\xb3 i professionalitat dels diferents cossos de bombers de la Regi\xc3\xb3 de M\xc3\xbarcia que han participat, amb el suport dels procedents d\'altres comunitats, en el dispositiu per fer front als efectes produ\xc3\xafts pel sisme".\n_START_SECTION_\nPol\xc3\xadtica\n_START_PARAGRAPH_\nEl Parlament Europeu va dedicar un minut de silenci en record de les v\xc3\xadctimes de la cat\xc3\xa0strofe natural. Enmig de la campanya electoral per les eleccions municipals i auton\xc3\xb2miques, el vicepresident del Govern, Alfredo P\xc3\xa9rez Rubalcaba, la ministra de Defensa, Carme Chac\xc3\xb3n, i el l\xc3\xadder de l\'oposici\xc3\xb3 al Congr\xc3\xa9s de Diputats, Mariano Rajoy, es van despla\xc3\xa7ar al lloc dels fets l\'endem\xc3\xa0 de la cat\xc3\xa0strofe. El president del Govern, Jos\xc3\xa9 Luis Rodr\xc3\xadguez Zapatero, va visitar la zona dos dies despr\xc3\xa9s de la sasejada, el 13 de maig. El dia 17 de maig el Govern va anunciar les ajudes que rebrien els afectats pel terratr\xc3\xa8mol: 106.000 euros per les fam\xc3\xadlies que es quedaren sense habitatge, 24.000 euros pels propietaris d\'habitatges malmesos, 6.600 euros l\'any d\'ajuda pel lloguer i 2.500 euros per comprar articles de primera necessitat. A m\xc3\xa9s a m\xc3\xa9s, el Ministeri de Foment, juntament amb el govern regional, es van comprometre a sufragar el 50% dels costos de reparaci\xc3\xb3 dels edificis._NEWLINE_Les eleccions es van realitzar amb mitjans especials, tot i que el percentatge de participaci\xc3\xb3 va ser similar al de comicis anteriors. Alguns col\xc2\xb7legis electorals van ser substitu\xc3\xafts per carpes i els electors van poder votar amb el DNI caducat. Es va doblar el nombre de funcionaris de la comissaria policial, ja que molts ve\xc3\xafns van perdre la seva documentaci\xc3\xb3 a causa del sisme._NEWLINE_El Consell de Ministres va aprovar el 28 d\'octubre de 2011 una s\xc3\xa8rie de mesures i ajudes per dinamitzar el comer\xc3\xa7, el turisme i recuperar el patrimoni art\xc3\xadstic i cultural de Llorca. Aquest \xc3\xbaltim objectiu a trav\xc3\xa9s del "Pla Director de Recuperaci\xc3\xb3 del Patrimoni Cultural de Llorca" que inclo\xc3\xafa la restauraci\xc3\xb3 de 75 monuments de la ciutat amb un pressupost d\'uns 51 milions d\'euros.'